Fase 4 en 5 vir res van weekArgieffoto Weens die ineenstorting van ŉ opwekkingseenheid elk by die Camden-, Kendal-, Lethabo- en Majuba-kragstasie oor die afgelope 24 uur, geld beurtkrag fase 4 en 5 vir die res van die week. Fase 5 sal Donderdagoggend om 05:00 inskop en tot Saterdag om 05:00 voortduur. Die beurtkragfases sal daarna na fase 4 afgeskaal word, wat Saterdag tot 16:00 sal geld en deur fase 5 vervang sal word. Sondag se beurtkragskedule sal dieselfde lyk. Volgens Eskom is die herstel van ŉ opwekkingseenheid elk by die Matla- en Tutuka-kragstasie boonop vertraag. Twee opwekkingseenhede by Kriel en ŉ eenheid elk by Majuba en Tutuka is intussen weer in diens geneem. ŉ Verdere bywerking sal deurgegee word sodra enige beduidende veranderinge plaasvind. Altesaam 6 462 MW is tans weens beplande instandhoudingswerk nie beskikbaar nie, terwyl nog 15 977 MW weens onbeplande herstelwerk nie beskikbaar is nie. Eskom versoek lede van die publiek om hul kragverbruik te verminder en om spaarsamig elektrisiteit te gebruik.